CELEX: 62018TN0506
Language: el
Date: 2018-08-24 00:00:00
Title: Υπόθεση T-506/18: Προσφυγή της 24ης Αυγούστου 2018 — Πολωνία κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/78
            
         
      Προσφυγή της 24ης Αυγούστου 2018 — Πολωνία κατά Επιτροπής
      (Υπόθεση T-506/18)
      (2018/C 427/105)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Δημοκρατία της Πολωνίας (εκπρόσωπος: B. Majczyna)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση C(2018) 3826 τελικό της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), κατά το μέρος που αποκλείει από τη χρηματοδότηση της Ευρωπαϊκής Ένωσης ποσά ύψους 1 436 426,73 ευρώ και 1 421 755,79 ευρώ, τα οποία δαπάνησε ο διαπιστευμένος οργανισμός πληρωμών της Δημοκρατίας Πολωνίας,
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους:
      
                  1.
               
               
                  Ο πρώτος λόγος στηρίζεται σε παράβαση του άρθρου 52, παράγραφος 1, του κανονισμού 1306/2013 (2), λόγω του ότι εφαρμόστηκε δημοσιονομική διόρθωση η οποία στηρίχθηκε σε εσφαλμένες διαπιστώσεις περί τα πραγματικά περιστατικά και σε εσφαλμένη ερμηνεία του δικαίου.
                  
                              —
                           
                           
                              Η Δημοκρατία της Πολωνίας υποστηρίζει ότι οι δαπάνες που αποκλείστηκαν από τη χρηματοδότηση της Ευρωπαϊκής Ένωσης δυνάμει της προσβαλλόμενης απόφασης πραγματοποιήθηκαν σύμφωνα με τη νομοθεσία για τον καθορισμό των κανόνων εφαρμογής της ειδικής στήριξης στον τομέα του καπνού, δηλαδή τον κανονισμό 73/2009 (3), τον κανονισμό 1120/2009 (4) καθώς και τον κανονισμό 1122/2009 (5). Ο τρόπος με τον οποίο οι πολωνικές αρχές έθεσαν σε εφαρμογή την ειδική στήριξη ήταν επίσης σύμφωνος με τις εθνικές νομοθετικές πράξεις καθώς και με το αποκαλούμενο Πρόγραμμα δραστηριοτήτων που υλοποιήθηκαν στην Πολωνία εντός του πλαισίου ειδικής στήριξης που προβλέπει το άρθρο 68 του κανονισμού 73/2009, πρόγραμμα υποβληθέν στην Επιτροπή.
                           
                        
                              —
                           
                           
                              Ως προς το σκέλος του λόγου που αφορά τους επιτόπιους ελέγχους στις εγκαταστάσεις των παραγωγών, η Δημοκρατία της Πολωνίας διατείνεται ότι ούτε από το δίκαιο της Ένωσης ούτε από το εθνικό δίκαιο απορρέει υποχρέωση του παραγωγού να παραδώσει το σύνολο του παραχθέντος καπνού στον πρώτο μεταποιητή. Το πολωνικό σύστημα επιτόπιων ελέγχων παρέσχε πλήρως τη δυνατότητα να εξακριβωθεί αποτελεσματικά ότι πληρούνται όλες οι προϋποθέσεις επιλεξιμότητας.
                           
                        
                              —
                           
                           
                              Ως προς το σκέλος του λόγου που αφορά τους επιτόπιους ελέγχους στα σημεία παράδοσης, η Δημοκρατία της Πολωνίας διατείνεται ότι οι έλεγχοι αυτοί εξασφάλισαν πλήρως την τήρηση όλων των απαιτήσεων ποιότητας τις οποίες οφείλει να πληροί ο ακατέργαστος καπνός προκειμένου να επιλέξιμος για ενίσχυση, περιλαμβανομένων ειδικότερα των απαιτήσεων σχετικά με την περιεκτικότητα σε υγρασία και την περιεκτικότητα σε άμμο και προσμείξεις.
                           
                        
                              —
                           
                           
                              Ως προς την αιτίαση της Επιτροπής περί απουσίας ειδικού συστήματος μειώσεων και αποκλεισμών, η Δημοκρατία της Πολωνίας υποστηρίζει ότι το πολωνικό σύστημα κυρώσεων στο πλαίσιο της ειδικής στήριξης στον τομέα του καπνού ήταν απολύτως σύμφωνο με το άρθρο 21, παράγραφος 1, του κανονισμού 73/2009. Ειδικότερα, το σύστημα αυτό ήταν πολύ αυστηρό αποκλείοντας τη δημιουργία οποιουδήποτε κινδύνου οικονομικής ζημίας για το Ταμείο.
                           
                        
            
                  2.
               
               
                  Ο δεύτερος λόγος στηρίζεται σε παράβαση του άρθρου 52, παράγραφος 2, του κανονισμού (ΕΕ) 1306/2013, λόγω του ότι το ποσό της επιβληθείσας κατ’ αποκοπήν διόρθωσης ήταν προδήλως υπερβολικό σε συνάρτηση με το ενδεχόμενο πρόκλησης οικονομικής ζημίας σε βάρος του προϋπολογισμού της Ένωσης.
                  
                              —
                           
                           
                              Κατά την άποψη της Δημοκρατίας της Πολωνίας, η κατ’ αποκοπήν διόρθωση ύψους 5 % που εφάρμοσε η Επιτροπή είναι υπερβολικά υψηλή και υπερβαίνει τη μέγιστη ενδεχόμενη ζημία που θα μπορούσε να υποστεί το Ταμείο
                           
                        
            
                  3.
               
               
                  Ο τρίτος λόγος στηρίζεται σε παράβαση του άρθρου 296, δεύτερο εδάφιο, ΣΛΕΕ.
                  
                              —
                           
                           
                              Στο πλαίσιο του λόγου αυτού, η Δημοκρατία της Πολωνίας επικαλείται ασυνέπειες που προκύπτουν από τα έγγραφα που διαβίβασε η Επιτροπή κατά τη διαδικασία της έρευνας και υποστηρίζει ότι η Επιτροπή δεν θεμελίωσε την παράβαση ορισμένων εκ των διατάξεων του δικαίου της Ένωσης τις οποίες αυτή παραθέτει.
                           
                        
            
         (1)  Εκτελεστική απόφαση (ΕΕ) 2018/873 της Επιτροπής (ΕΕ 2018, L 152, σ. 29).
      
         (2)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (3)  Κανονισμός (ΕΚ) 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (ΕΕ 2009, L 30, σ. 16).
      
         (4)  Κανονισμός (ΕΚ) 1120/2009 της Επιτροπής, της 29ης Οκτωβρίου 2009, για τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον τίτλο ΙΙΙ του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (ΕΕ 2009, L 316, σ. 1).
      
         (5)  Κανονισμός (ΕΚ) 1122/2009 της Επιτροπής, της 30 Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (ΕΕ 2009, L 316, σ. 65).